Un tânăr din orașul Ștefănești, Argeș, a fost arestat preventiv pentru tâlhărie calificată, după ce ar fi atacat un bărbat fără adăpost și i-a furat telefonul mobil și banii, informează Inspectoratul de Poliție Județean (IPJ) Argeș.
Ofițerii Biroului Investigații Criminale Pitești, cu sprijinul polițiștilor de la Secția 4 și ai celor din orașul Ștefănești, l-au depistat pe suspect la aproape două săptămâni distanță de la comiterea faptei, scrie Agerpres.
În seara zilei de 29 februarie, în jurul orei 22:00, un bărbat de 46 de ani, fără adăpost, a fost agresat și deposedat de telefonul mobil și suma de 270 de lei de către un bărbat necunoscut. Acesta din urmă a fost identificat ulterior ca fiind un tânăr de 23 de ani din Ștefănești.
Inițial, suspectul a fost reținut pentru 24 de ore, pe bază de ordonanță, dar Judecătoria Pitești a dispus ulterior arestarea preventivă pentru 30 de zile.
"Din cercetări s-a stabilit că în seara zilei de 29 februarie a.c., în jurul orei 22,00, persoana vătămată, bărbat de 46 de ani, ce face parte din categoria persoanelor fără adăpost, a fost deposedată prin acte de violenţă de un telefon mobil şi de suma de 270 de lei, de către un bărbat necunoscut, identificat ulterior în persoana unui tânăr de 23 de ani, din Ştefăneşti", au transmis reprezentanții IPJ Argeș.